Document ID: 32009R0548

KOMISJONI MÄÄRUS (EÜ) nr 548/2009,
24. juuni 2009,
millega muudetakse määrust (EÜ) nr 760/2008, millega kehtestatakse nõukogu määruse (EÜ) nr 1234/2007 üksikasjalikud rakenduseeskirjad seoses kaseiini ja kaseinaatide kasutamise lubamisega juustu valmistamisel
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikli 121 punkti i koostoimes artikliga 4,
ning arvestades järgmist:
(1)
Määruse (EÜ) nr 1234/2007 artiklis 100, mida on muudetud nõukogu 19. jaanuari 2009. aasta määrusega (EÜ) nr 72/2009 (milles käsitletakse ühise põllumajanduspoliitika muudatusi ja muudetakse määrusi (EÜ) nr 247/2006, (EÜ) nr 320/2006, (EÜ) nr 1405/2006, (EÜ) nr 1234/2007, (EÜ) nr 3/2008 ja (EÜ) nr 479/2008 ning tunnistatakse kehtetuks määrused (EMÜ) nr 1883/78, (EMÜ) nr 1254/89, (EMÜ) nr 2247/89, (EMÜ) nr 2055/93, (EÜ) nr 1868/94, (EÜ) nr 2596/97, (EÜ) nr 1182/2005 ja (EÜ) nr 315/2007), (2) on sätestatud võimalus anda toetust lõssi puhul, mis on töödeldud kaseiiniks või kaseinaatideks.
(2)
Pärast määruse (EÜ) nr 1234/2007 artikli 119 muutmist määrusega (EÜ) nr 72/2009 ei ole eelnev luba kaseiini ja kaseinaatide kasutamiseks juustu tootmisel enam vajalik, välja arvatud juhul, kui toetus antakse määruse (EÜ) nr 1234/2007 artikli 100 alusel ja komisjon otsustab, et kaseiini ja kaseinaatide kasutamiseks juustu tootmisel on luba vaja.
(3)
Kui toetus ühenduses toodetud lõssile, mis on töödeldud kaseiiniks või kaseinaatideks, on kindlaks määratud määruse (EÜ) nr 1234/2007 artikliga 100, tuleks kõnealuste lubade andmiseks järgida üksikasjalikke eeskirju.
(4)
Komisjoni määrusega (EÜ) nr 760/2008 (3) on kehtestatud eeskirjad kaseiini ja kaseinaatide kasutamist käsitlevatele eelnevatele lubadele, mida tuli anda artikli 119 alusel enne selle muutmist määrusega (EÜ) nr 72/2009. Arvestades praegust olukorda, kus toetuse suurus on null ning eelnev luba ei ole enam kohustuslik, tuleks muuta määruse (EÜ) nr 760/2008 reguleerimisala, et sätestada tingimused, mille alusel neid eeskirju kohaldatakse.
(5)
Seepärast on vaja määrust (EÜ) nr 760/2008 vastavalt muuta.
(6)
Kavandatud muudatust tuleks kohaldada alates 1. juulist 2009, mil määruses (EÜ) nr 72/2009 kehtestatud asjakohaseid muudatusi kohaldatakse.
(7)
Käesolevas määruses sätestatud meetmed on kooskõlas põllumajandusturgude ühise korralduse komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 760/2008 artikli 1 lõige 1 asendatakse järgmisega:
„1. Käesolevas määruses kehtestatakse eeskirjad lubade andmise kohta kaseiini ja kaseinaatide kasutamiseks juustu tootmisel, kui
a)
toetus on kindlaks määratud määruse (EÜ) nr 1234/2007 artikli 100 kohaselt ning
b)
sellist kasutamist peetakse vajalikuks juustu tootmisel, nagu on sätestatud kõnealuse määruse artiklis 119.
Neid lube antakse asjaomase ettevõtja taotluse alusel 12 kuu pikkuseks perioodiks, tingimusel et ta kohustub eelnevalt kirjalikult tunnustama ja järgima käesoleva määruse artikli 3 sätteid.”
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Seda kohaldatakse alates 1. juulist 2009.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 24. juuni 2009

Labels: 7
0
3
17